KIRJALLINEN KYSYMYS E-0730/98

esittäjä(t): Maartje van Putten (PSE) komissiolle

(18. maaliskuuta 1998)

Aihe: Euroopan unionin merentakaisella alueella ja erityisesti Ranskan Guyanassa puhutut alkuperäiskielet

Voisiko komissio vastata seuraaviin kysymyksiin, jotka liittyvät pääosaston XXII valvonnassa tehtävään nk. Euromosaic-tutkimukseen:

1. Komission Euromosaic-tutkimusta koskevassa kertomuksessa EU:n vähemmistö- ja alueellisista kielistä ei ole toistaiseksi huomioitu ollenkaan EU:n merentakaisilla alueilla puhuttuja kieliä tai ne on huomioitu vain hyvin vähäisessä määrin, vaikka Euromosaic-ohjelma tarjoaa mahdollisuuden tällaisten kielten tutkimiseen. Aikooko komissio vastedes huomioida merentakaisten alueiden kielet paremmin Euromosaic-tutkimuksessaan?

Jos komissio aikoo tehdä näin, voisiko se ilmoittaa, millaisia asiaa koskevia aloitteita se on tehnyt tai tulee tekemään?

Voisiko komissio ilmoittaa syyn, jos se ei aio tehdä näin?

2. Millaisia konkreettisia aloitteita komissio on tehnyt tai tulee tekemään EU:n merentakaisten alueiden alkuperäiskielten tukemiseksi ja tunnustamiseksi, kun otetaan erityisesti huomioon se, että alkuperäiskansojen kulttuuri-identiteettiä loukataan, jos alkuperäiskieli - eräs kansojen kulttuuri-identiteetin peruselementti - asetetaan toisarvoiseen asemaan?

3. Onko komissio tietoinen, että Ranskan Guyanan alkuperäiskansoihin kohdistuva välinpitämättömyys johtuu siitä, että Ranskan perustuslaissa tunnustetaan ainoastaan ranskan kieli?

Onko komissio tehnyt aloitteita tämän Ranskan Guyanan alkuperäiskansojen oikeuksien ja kulttuuri-identiteetin loukkaamisen lopettamiseksi?

Jos komissio on tehnyt tällaisia aloitteita, mitkä ne ovat?

Mikä on syynä, jos komissio ei ole tehnyt aloitteita?

Komission jäsenen Édith Cressoninkomission puolesta antama vastaus

(27. huhtikuuta 1998)

1. Komissio käynnisti Euromosaic-tutkimuksen selvittääkseen alueellisten tai vähemmistökieliryhmien tilannetta yhteisössä. Koska tutkimukseen käytettävissä oleva aika ja voimavarat ovat rajalliset, työskentelyssä on rajoituttu Euroopan mantereella sijaitsevien jäsenvaltioiden vähemmistökieliryhmiin. Tämän vuoksi ensimmäisestä tutkimuksesta on jouduttu jättämään pois joitakin mielenkiintoisia alueellisiin ja vähemmistökieliin liittyviä tapauksia. Tämä ei kuitenkaan tarkoita sitä, etteikö komissio aikoisi täydentää Euromosaic-tutkimusta sellaisten alueellisten ja vähemmistökielten nykytilanteen selvittämiseksi, joita ei tällä kertaa käsitelty tutkimuksessa.

2. Pohdittaessa sitä mahdollisuutta, että komissio käynnistäisi tulevaisuudessa aloitteita Ranskan Guyanan alkuperäiskielten hyväksi, on muistettava, että Ranskan Guyana on Ranskan merentakaisena alueena osa yhteisöä ja osallistuu näin ollen komission eri ohjelmiin. Alueellisten ja vähemmistökielten alalla komissio toteuttaa budjettikohdasta B-1006 rahoitettavaa toimea "Alueellisten ja vähemmistökielten ja -kulttuurien auttaminen ja suojelu". Ranskan Guyanan alkuperäiskieliin liittyvät hankkeet voivat siten saada tukea tämän toimen perusteella, mikäli ne täyttävät ehdotuspyynnössä esitetyt tavoitteet ja kriteerit.

3. Arvoisa parlamentin jäsen kysyi, tietääkö komissio Ranskan Guyanan alkuperäiskansoihin kohdistuvasta syrjinnästä, joka johtuu siitä, että Ranskan perustuslaissa tunnustetaan yksinomaan ranskan kieli, ja sitä, mitä mahdollisia aloitteita komissio on käynnistänyt tämän tilanteen korjaamiseksi. Tässä yhteydessä on kuitenkin huomattava, että nämä asiat eivät kuulu komission toimivaltaan.